Ifølge anklageskriftet blev der brugt både økse og jernrør, da en 32-årig mand udsatte en 39-årig mand for et groft, voldeligt overfald. Overfaldet fandt ifølge politiets oplysninger sted 8. marts mellem kl. 20 og 21 om aftenen i en lejlighed i Nørresundby. Ifølge anklagerne gav den 32-årige mand sit offer flere slag med øksen og jernrøret, og derfor vil han blive tiltalt for vold af særlig rå, brutal og farlig karakter, når han efter planen møder i retten onsdag 1. juni. Den 32-årige blev varetægtsfængslet to dage efter overfaldet og har siddet bag tremmer siden. Flere overfald I retten vil den 32-årige også blive tiltalt på et voldeligt overfald på en kvinde tilbage i februar måned. Ifølge anklageskriftet fandt overfaldet sted på en adresse i det sydvestlige Aalborg 23. februar ved 05-tiden om morgenen. Kvinden fik ifølge anklagerne slag i hovedet med en flad hånd, ligesom hun blev væltet ned på jorden og herefter trampet flere gange i hovedet og på kroppen og tildelt knytnæveslag i ryggen. Også her bringer sagens anklager straffelovens bestemmelser om vold af særlig rå, brutal og farlig karakter i spil. Den 32-årige er tidligere dømt for tilsvarende forbrydelser. Det fremgår ikke før sagens start, hvordan han forholder sig til anklagerne.

Referat:
En 32-årig mand skal onsdag møde i Retten i Aalborg, tiltalt for flere overfald af særlig rå, brutal og farlig karakter.